ตลาดหุ้นอาเซียนจัดโรดโชว์ปี2556
ชวนรายย่อยขยายการลงทุนไทยเจ้าภาพรายแรก12 ม.ค.
6 ธ.ค. 2555

ชวนรายย่อยขยายการลงทุนไทยเจ้าภาพรายแรก12 ม.ค.
ตลาดหุ้นอาเซียนรวมพลังจัดโรดโชว์ Invest ASEAN 2556 ปูทางรายย่อยสู่การลงทุนอาเซียน ไทยเป็นเจ้าภาพครั้งแรก 12 ม.ค. 2556 
ตลาดหลักทรัพย์อาเซียน เปิดเผยภายหลังการประชุมร่วมผู้บริหารระดับสูง ครั้งที่ 17 ที่มาเลเซีย ว่า ตลาดหลักทรัพย์อาเซียนเตรียมจัดงานโรดโชว์ Invest ASEAN 2013 ในไตรมาสแรกปี 2556 เพื่อกระตุ้นให้นักลงทุนมีความเข้าใจในตลาดทุนอาเซียนเพิ่มขึ้น และส่งเสริมให้ตลาดทุนและหลักทรัพย์อาเซียนเป็นที่ยอมรับในสายตาผู้ลงทุนทั่วโลก 
ทั้งนี้ ตลาดหลักทรัพย์แห่งประเทศไทย จะเป็นเจ้าภาพรายแรกที่จะจัดงานในวันที่ 12 ม.ค. 2556 ตามด้วยตลาดหลักทรัพย์สิงคโปร์ วันที่ 2 ก.พ. และตลาดหลักทรัพย์มาเลเซียวันที่ 2 มี.ค. เพื่อเป็นโอกาสในการขยายฐานนักลงทุนไปยังกลุ่มอาเซียน 
“งานโรดโชว์ครั้งนี้เกิดขึ้นภายหลังประสบความสำเร็จการเปิดเชื่อมโยงกระดานซื้อขายหลักทรัพย์อาเซียน โดยเริ่มที่ตลาดหุ้นสิงคโปร์และตลาดหุ้นมาเลเซียเป็นคู่แรก ตามด้วยตลาดหุ้นไทยกับตลาดหุ้นทั้งสองแห่ง” แหล่งข่าวเปิดเผย
ภายในงานจะมีการนำเสนอหลักทรัพย์ ASEAN Stars ประกอบด้วย 180 หลักทรัพย์ ที่คัดเลือกมาจาก 30 หลักทรัพย์ที่น่าสนใจที่สุดของแต่ละประเทศ
งาน Invest ASEAN 2013 ได้รับความร่วมมือจากบริษัทหลัก ทรัพย์ในประเทศต่างๆ และถือเป็นการตอกย้ำความร่วมมืออย่างต่อเนื่องเพื่อนำไปสู่การพัฒนาตลาดทุนอาเซียนในการเป็นหลักทรัพย์ที่ได้รับการยอมรับระดับสูง 
นายทาจุดิน อะทาน กรรมการผู้จัดการ ตลาดหลักทรัพย์มาเลเซีย กล่าวในนามตัวแทนของตลาดหลักทรัพย์อาเซียนว่า ขณะนี้ตลาดหลักทรัพย์อาเซียนพร้อมที่จะเพิ่มพลังให้กับผู้ลงทุนด้วยการจัดงานที่มุ่งให้ความรู้ความเข้าใจเกี่ยวกับตลาดทุนอาเซียน เนื่องจากพัฒนาการของตลาดทุนอาเซียนที่ไม่มีขีดจำกัด 
ปัจจุบันผู้ลงทุนจำเป็นที่จะต้องได้รับข้อมูลประกอบการตัดสินใจเกี่ยวกับตลาดหุ้นและหลักทรัพย์อาเซียน งาน Invest ASEAN 2013 ที่จะจัดขึ้นนี้ จึงมีเป้าหมายเพื่อเพิ่มจำนวนกลุ่มผู้ลงทุนรายย่อยให้มีความคุ้นเคยกับการลงทุนหลักทรัพย์อาเซียน เสมือนกับการลงทุนในประเทศของตัวเอง
ทั้งนี้ ตลาดหลักทรัพย์อาเซียนทั้ง 7 แห่ง มีมูลค่าหลักทรัพย์ตามราคาตลาดรวมกันมากกว่า 2 ล้านล้านเหรียญสหรัฐ และประกอบด้วยบริษัทจดทะเบียนมากกว่า 3,000 แห่ง ซึ่งในจำนวนนี้เป็นบริษัทขนาดใหญ่ระดับโลกที่มีพลวัตสูงอยู่ในอุตสาหกรรมต่างๆ ได้แก่ การเงินและการธนาคาร พลังงาน โทรคมนาคม สินค้าโภคภัณฑ์ ยานยนต์ ภาคการผลิตและอื่นๆ m